**Naturviterstudentenes handlingsplan**

Revidert på Studentlandsmøte 2018.

**Formål:**

Naturviterstudentene er studentenes forening innenfor Naturviternes rammer, og skal være et faglig interessant møtested for studenter som kommer til å jobbe innen naturvitenskap og realfag - i, med eller for naturen. Vi skal ha et aktivt studentpolitisk engasjement der vi arbeider for å bedre de økonomiske, faglige og sosiale forhold, samt å bidra til å lette overgangen fra studenttilværelse til arbeidsliv. Studiesteder skal påvirkes til stadig kvalitetsøkning og tilpasning av utdanningen til den kompetansen som etterspørres i arbeidsmarkedet. Arbeidsmarkedet skal oppfordres til å benytte seg av tilgjengelig naturviterkompetanse for å sikre en bærekraftig framtid.

**1. Naturviterstudentenes fokus:**

**Naturviterstudentene skal profilere seg utad. Denne profileringen bør skje ved å ha et bredt spekter av tilbud til medlemmene. Vi skal i økende grad profilere vår naturvitenskaplige kompetanse og fokus på bærekraft i hensiktsmessige informasjonskanaler.**

I tillegg til dette skal organisasjonens prioriterte oppgave være å øke medlemsmassen. Naturviterstudentenes samfunnsengasjement bør komme fram via faglige relevante saker.

**2. Opprettholdelse av medlemskap:**

**Naturviterstudentene skal fokusere på å beholde studentmedlemmene. Vi skal arbeide for at Naturviterne tar ansvar for at disse opprettholder sitt medlemskap etter endt studietid.**

Eksempler på tiltak er å sende ut oppfordringsbrev om videreføring av medlemskap med gave til alle avgangsstudenter, der alle medlemsfordeler som ordinært medlem tydeliggjøres. Invitasjon til nettverkssamling for nyutdannede blir også sendt ut.

**3. Lokallag ved studiestedene:**

**Naturviterstudentene skal opprettholde og fremme etablering av lokallag på flest mulig av lærestedene for høyere naturvitenskapelig utdanning. Et lokallag vil bestå av en eller flere ambassadører. I tillegg er det et mål å ha studentkontakt ved alle studiesteder hvor Naturviterne har lokallag. Man bør etterstrebe en diversitet blant ambassadørene og studieretningene de representerer.**

Lokallagene skal lage og følge opp en aktivitetsplan for semesteret, som videreformidles til studentstyret og sekretariatet. Studentstyret har i tillegg ansvar for å holde lokallagene oppdatert, og referat fra studentstyremøter gjøres tilgjengelig for ambassadørene. Målet med lokallagene, i tillegg til å øke medlemsmassen, er å skape et sosialt og faglig nettverk.

**4. Naturviterstudentenes tilbud:**

**Naturviterstudentene skal gi et bredt aktivitetstilbud som er tilpasset studentene i alle faser av sin høyere utdanning. Tilbudet skal imøtekomme et variert spekter av studieretninger, og det bør holdes minst tre arrangementer ved hvert studiested per semester. Det oppfordres til en balanse mellom faglige og sosiale arrangementer.**

I tillegg til aktuelle kurs og aktiviteter skal Naturviterstudentene formidle Naturviternes tilbud som inkluderer:

* Støtte i forhandlinger om lønn og arbeidsforhold
* Juridisk bistand i yrkeslivet og i det private
* Råd og veiledning ved skriving av CV og jobbsøknad
* Bank- og forsikringsavtaler
* Kurs, seminarer og konferanser
* Karriererådgivning

Naturviterstudentene vil øke studenters kontakt med arbeidslivet, og synliggjøre praksiserfaring, internships, deltids- og sommerjobber for våre medlemmer.